b'\n_START_ARTICLE_\nCnaeus Domitius Ahenobarbus (consul \xc3\xaen 122 \xc3\xae.Hr.)\n_START_SECTION_\nFamilia\n_START_PARAGRAPH_\nEra membru al prestigioasei familii plebeiene a Domitiilor. Era fiul lui Cnaeus Domitius Ahenobarbus, consul suffect \xc3\xaen 162 \xc3\xae.Hr. \xc8\x99i nepotul lui Cnaeus Domitius Ahenobarbus, consul \xc3\xaen 192 \xc3\xae.Hr._NEWLINE_A avut cel pu\xc8\x9bin doi fii, primul se numea tot Cnaeus Domitius Ahenobarbus, Pontifex Maximus \xc3\xaencep\xc3\xa2nd din 103 \xc3\xae.Hr., apoi consul \xc3\xaen 96 \xc3\xae.Hr., \xc8\x99i Lucius Domitius Ahenobarbus, consul \xc3\xaen 94 \xc3\xae.Hr., ai c\xc4\x83rui descenden\xc8\x9bi au fost consuli pe cinci genera\xc8\x9bii, ultimul fiind \xc3\xaemp\xc4\x83ratul Nero (54 - 68), n\xc4\x83scut Lucius Domitius Ahenobarbus.\n_START_SECTION_\n\xc3\x8enceputul carierei\n_START_PARAGRAPH_\n\xc3\x8entre 129 \xc3\xae.Hr. \xc8\x99i 128 \xc3\xae.Hr., a ob\xc8\x9binut victoria \xc3\xaentr-o b\xc4\x83t\xc4\x83lie naval\xc4\x83 \xc3\xaen largul insulei Samos aupra lui Aristonicos care a \xc3\xaencercat s\xc4\x83 se opun\xc4\x83 dona\xc8\x9biei testamentare a Pergamului c\xc4\x83tre Roma efectuat\xc4\x83 de fratele s\xc4\x83u vitreg, regele Attalus al III-lea. A servit ca legatus al consulului apoi proconsul al Asiei, Manius Aquilius.\n_START_SECTION_\nConsulat \xc8\x99i Proconsulat \xc3\xaen Galia (122 \xc3\xae.Hr.-121 \xc3\xae.Hr.)\n_START_PARAGRAPH_\n\xc3\x8en anul 122 \xc3\xae.Hr., a fost ales consul al\xc4\x83turi de Caius Fannius Strabo. Trei ani mai devreme, chema\xc8\x9bi \xc3\xaen ajutor de alia\xc8\x9bii lor din Massalia, contra salienilor, romanii au \xc3\xaenceput campanii militare \xc3\xaen teritoriul Galiei meridionale. Destul de repede zona de conflict se \xc3\xaentinde prin contiguitate, angaj\xc3\xa2nd popoare puternice ca vocontii apoi allobrogii \xc8\x99i alia\xc8\x9bii lor arverni, care se aflau \xc3\xaen pozi\xc8\x9bie hegemonic\xc4\x83 \xc3\xaen Gallia. Domitius Ahenobarbus a preluat comanda \xc3\xaen acest r\xc4\x83zboi. C\xc4\x83peteniile saliene s-au refugiat la allobrogi. Bituitos a trimis atunci o ambasad\xc4\x83 la Domitius Ahenobarbus, cu scopul ob\xc8\x9binerii unei p\xc4\x83ci. Consulul a refuzat totu\xc8\x99i s\xc4\x83 poarte tratative. Pe de alt\xc4\x83 parte, arvernii ac\xc8\x9bioneaz\xc4\x83 contra eduilor, alia\xc8\x9bi ai romanilor._NEWLINE_A fost numit proconsul \xc3\xaen anul 121 \xc3\xae.Hr. pentru a continua opera\xc8\x9biile \xc3\xaen Galia, al\xc4\x83turi de Quintus Fabius Maximus. Rivalitatea dintre cei doi generali romani \xc8\x99i caracterul fragmentar al izvoarelor fac expunerea acestei campanii adesea nesigur\xc4\x83. Dup\xc4\x83 victoria ob\xc8\x9binut\xc4\x83 de Domitius la Vindalium, aproape de Sorgue, asupra allobrogilor, Fabius i-a \xc3\xaenvins \xc8\x99i el cu aliatul lor arvern Biuitos \xc3\xaen b\xc4\x83t\xc4\x83lia confluentului. I-a supus \xc8\x99i pe tolosati \xc8\x99i pe ruteni. Cu armata sa, a parcurs \xc8\x9bara pe elefant, \xc8\x99i a dispus \xc3\xaenceperea construirii unui drum roman \xc3\xaen aceast\xc4\x83 viitoare provincie, care urmeaz\xc4\x83 traseul unei vechi c\xc4\x83i heracleene. Romanii nu au schimat statutul regiunii care nu va deveni provincia roman\xc4\x83 Gallia Narbonensis dec\xc3\xa2t dou\xc4\x83 decenii mai t\xc3\xa2rziu.  _NEWLINE_Fabius l-a \xc3\xaenlocuit pe Domitius ca proconsul \xc3\xaen Galia, \xc3\xaencheind \xc3\xaenvingerea allobrogilor \xc8\x99i arvernilor. Victoriile lor au \xc3\xaensemnat triumful celor doi generali, pe care Domitius l-a celebrat la Roma \xc3\xaen anul 120 \xc3\xae.Hr._NEWLINE_Prin 118 \xc3\xae.Hr./117 \xc3\xae.Hr., la instigarea sa, au \xc3\xaenceput lucr\xc4\x83rile de construire a drumului roman care mergea din Italia p\xc3\xa2n\xc4\x83 \xc3\xaen Spania, Via Domitia, creat\xc4\x83 pornind de la o re\xc8\x9bea de drumuri preexistente.  S-a hot\xc4\x83r\xc3\xa2t construirea unor castre protectoare \xc8\x99i a unor popasuri importante precum \xc8\x99i a unor colonii romane, dintre care cea mai cunoscut\xc4\x83 este Narbonne (Colonia Narbo Martius). Acest drum a fost, \xc3\xaenainte de toate, un drum militar \xc8\x99i nu unul comercial.\n_START_SECTION_\nCenzur\xc4\x83 (115)\n_START_PARAGRAPH_\n\xc3\x8en 115 \xc3\xae.Hr., a devenit cenzor al\xc4\x83turi de Lucius Caecilius Metellus Diadematus. Treizeci \xc8\x99i doi de senatori au fost expulza\xc8\x9bi din Senat de c\xc4\x83tre cenzori, \xc3\xaentre care consulul Caius Licinius Geta, c\xc4\x83ruia \xc3\xaei expirase mandatul \xc8\x99i un prieten al lui Caius Marius pe atunci pretor, \xc8\x99i au dispus interzicerea unor reprezenta\xc8\x9bii teatrale judecate imorale. Consulul Marcus Aemilius Scaurus a dispus adoptarea unei legi prin care se interziceau anumite feluri de m\xc3\xa2ncare exotice \xc3\xaen timpul banchetelor. Cenzorii l-au numit pe Scaurus princeps senatus.\n_START_SECTION_\nAltarul lui Domitius Ahenobarbus\n_START_PARAGRAPH_\nA fost probabil comanditarul altarului lui Domitius Ahenobarbus. Reliefurile par legate de construc\xc8\x9bia unui templu dedicat lui Neptun pe C\xc3\xa2mpul lui Marte. Acest templu este dedicat zeului m\xc4\x83rii, \xc3\xaen urma unei victorii navale, poate victoria ob\xc8\x9binut\xc4\x83 \xc3\xaen largul insulei Samos \xc3\xaentre 129 \xc3\xae.Hr. \xc8\x99i 128 \xc3\xae.Hr. Construc\xc8\x9bia sau restaurarea unui templu preexistent n-ar data dec\xc3\xa2t din 122 \xc3\xae.Hr., anul \xc3\xaen care Cnaeus Domitius Ahenobarbus a ajuns la consulat._NEWLINE_Reliefurile bazei statuii de cult, care nu se compuneau la origine dec\xc3\xa2t din scene mitologice, ar fi fost ad\xc4\x83ugate dup\xc4\x83 cenzur\xc4\x83, \xc3\xaen 115 \xc3\xae.Hr. cu un al patrulea panou.\n_START_SECTION_\nPontif \xc8\x99i deces\n_START_PARAGRAPH_\nA fost \xc8\x99i membru al colegiului pontifilor de la o dat\xc4\x83 necunoscut\xc4\x83. A murit prin anul 104 \xc3\xae.Hr._NEWLINE_Fiul s\xc4\x83u, Cnaeus Domitius Ahenobarbus, pe atunci tribun al plebei, decep\xc8\x9bionat c\xc4\x83 nu a putut s\xc4\x83-i succead\xc4\x83 ca pontif, ales pe atunci prin cooptare \xc8\x99i trebuind s\xc4\x83 fac\xc4\x83 fa\xc8\x9b\xc4\x83 opozi\xc8\x9biei lui Marcus Aemilius Scaurus, princeps senatus, a f\xc4\x83cut s\xc4\x83 se voteze Lex Domitia de sacerdotiis care transfera poporului alegerea preo\xc8\x9bilor. A fost ales devenind Pontifex Maximus, la moartea lui Lucius Caecilius Metellus Delmaticus.'